L' incendi d'Òdena "està estabilitzat" després d'haver cremat unes 1.235 hectàrees. Ho ha explicat el conseller d'Interior, Jordi Jané, després de la reunió amb els Bombers, Mossos, ADFs d'aquest dilluns al vespre i ha recordat que a l'incendi de l'Empordà de fa tres anys van cremar 12.000 hectàrees. " Està en fase de control però seguirem treballant tota la nit i dimarts", ha concretat.

El conseller també ha especificat que els veïns de la urbanització ca l'Esteva de Sant Salvador de Guardiola ja poden tornar a casa. "No hi ha cap habitatge cremat, a alguna casa que se li han cremat les persianes, entre d'altres, però no hi ha cap afectació d'un habitatge sencer", ha detallat.

Jané també ha anunciat que s'obren les carreteres, però ha demanat que s'eviti "l'efecte tafaner" i que la gent "s'abstingui de passar per la zona" per no dificultar la tasca dels professionals. Protecció Civil reitera que es manté vigent la recomanació de no acostar-se a la zona afectada per no entorpir els treballs d'extinció.





Segons el mateix conseller, el principal risc de l'incendi continua sent el vent. Els bombers pateixen pel vent de ponent, "molt sec, molt calent i que provoca una propagació ràpida", i per la marinada. Jané ha dit que és fonamental que la marinada no estengui el foc de sud a nord o de sud a sud-est. "No podem parlar d'optimisme, però sí d'una feina molt ben feta", ha resumit.

"Els bombers estan treballant amb intensitat i amb gran professionalitat" per aconseguir apagar el foc, ha explicat el conseller. Tot i que les condicions meteorològiques han millorat en relació amb les de diumenge, la boira està dificultant la feina dels equips aeris, que no tenen visibilitat. A primera hora del matí han descartat enlairar-se i només sobrevolava la zona un helicòpter bombarder. Passats dos quarts de deu del matí, però, els bombers informaven que alguns mitjans aeris reprenien la feina. A última hora d'aquest dilluns hi ha una setantena de dotacions terrestres treballant-hi.

La investigació conjunta de Mossos i Agents Rurals ha conclòs que l' origen de l'incendi va ser accidental a causa de la manipulació d'una picadora de palla. El propietari de la finca Can Rossinyol, on es va iniciar el foc, ha quedat imputat com a presumpte autor d'un delicte d'incendi forestal.

Afectacions

El municipi més afectat per l’incendi és el Bruc, amb 628,08 hectàrees. També han quedat afectats els termes municipals de Castellfollit del Boix, amb 433,59 hectàrees; Sant Salvador de Guardiola, amb 128,07; Òdena, amb 38,38 ha, i Castellolí, amb 7,39. La major part de la superfície cremada és arbrada: 889,78 hectàrees.

El foc es va iniciar al voltant de dos quarts de dues del migdia de diumenge en un camp de conreu proper al mas Can Rossinyol i es va propagar cap a zona forestal. L'incendi va avançar a gran velocitat pel vent. A causa del foc es van haver d' evacuar preventivament unes 400 persones que es van allotjar a diferents espais habilitats pels ajuntaments, i unes 300 més que van anar a casa de familiars i amics.

Aquest és el mapa del risc d'incendi previst per a aquest matí: